b'\n_START_ARTICLE_\nD\xc3\xb8vblindhed\n_START_PARAGRAPH_\nD\xc3\xb8vblindhed er betegnelsen for et handikap, der viser sig ved, at personen b\xc3\xa5de har syns- og h\xc3\xb8reneds\xc3\xa6ttelse i en s\xc3\xa5dan grad, at det sammen g\xc3\xb8r det sv\xc3\xa6rt for personen at klare sig uden hj\xc3\xa6lp. D\xc3\xb8vblindhed ses ikke som hverken d\xc3\xb8vhed eller blindhed men som en funktionsneds\xc3\xa6ttelse i sig selv. D\xc3\xb8vblindhed kan enten v\xc3\xa6re medf\xc3\xb8dt eller erhvervet senere i livet. D\xc3\xb8vblinde kan kun kommunikere med stemmen og fagter. Fagterne bruges i d\xc3\xb8vblindes sprog, Lorm._NEWLINE_Den amerikanske forfatterinde Helen Keller er en af de mest kendte d\xc3\xb8vblinde personer.\n_START_SECTION_\nD\xc3\xb8vblindf\xc3\xb8dte\n_START_PARAGRAPH_\nMedf\xc3\xb8dt d\xc3\xb8vblindhed er en funktionsneds\xc3\xa6ttelse, der opst\xc3\xa5r som f\xc3\xb8lge af alvorlig grad af kombineret syns- og h\xc3\xb8reneds\xc3\xa6ttelse._NEWLINE_Funktionsneds\xc3\xa6ttelsens udtryk vil variere alt efter syns- og h\xc3\xb8reneds\xc3\xa6ttelsens omfang, og hvorvidt d\xc3\xb8vblindheden optr\xc3\xa6der alene eller er kombineret med andre funktionsneds\xc3\xa6ttelser._NEWLINE_Medf\xc3\xb8dt d\xc3\xb8vblindhed adskiller sig fra erhvervet d\xc3\xb8vblindhed p\xc3\xa5 den m\xc3\xa5de, at funktionsneds\xc3\xa6ttelsen er til stede ved f\xc3\xb8dslen eller indtr\xc3\xa6der, inden en sproglig kommunikation er udviklet._NEWLINE_Medf\xc3\xb8dt d\xc3\xb8vblindhed kan f\xc3\xb8rst og fremmest medf\xc3\xb8re mange forskellige former og grader af kommunikationsproblemer. Funktionsneds\xc3\xa6ttelsen begr\xc3\xa6nser ikke blot mulighederne for at udvikle kommunikation, den begr\xc3\xa6nser ogs\xc3\xa5 udvikling af sociale kompetencer.\n_START_SECTION_\nIdentifikation\n_START_PARAGRAPH_\nIdentifikation af medf\xc3\xb8dt d\xc3\xb8vblindhed er en kompliceret og tidskr\xc3\xa6vende proces. D\xc3\xb8vblindhed kan nemt forveksles med andre funktionsneds\xc3\xa6ttelser, og det kr\xc3\xa6ver tr\xc3\xa6nede \xc3\xb8jne og et tv\xc3\xa6rfagligt samarbejde at lave en tilstr\xc3\xa6kkelig udredning._NEWLINE_Det er meget vigtigt at f\xc3\xa5 identificeret medf\xc3\xb8dt d\xc3\xb8vblindhed s\xc3\xa5 hurtigt som muligt. B\xc3\xb8rn, der er f\xc3\xb8dt med nedsat syn og h\xc3\xb8relse, risikerer alvorlige udviklingsforstyrrelser, hvis ikke de f\xc3\xa5r de rette p\xc3\xa6dagogiske tilbud tidligt i livet._NEWLINE_Ansvaret for udredning ligger hos kommunerne, som kan tr\xc3\xa6kke p\xc3\xa5 specialister fra D\xc3\xb8vblindecentrets landsd\xc3\xa6kkende konsulentfunktion. I s\xc3\xa6rligt sv\xc3\xa6re sager kan et nationalt udredningsteam tr\xc3\xa6de til og hj\xc3\xa6lpe med udredning og identifikationen. Teamet har medlemmer fra det medicinske, det psykologiske og det p\xc3\xa6dagogiske felt._NEWLINE_Procedurerne omkring identifikationen er under stadig udvikling. De \xc3\xa6ndrer sig i takt med, at der bliver udviklet ny viden om medf\xc3\xb8dt d\xc3\xb8vblindhed og nye procedurer for s\xc3\xa5vel medicinsk som p\xc3\xa6dagogisk/psykologisk udredning._NEWLINE_Gennem de seneste \xc3\xa5r er der is\xc3\xa6r blevet lagt stor v\xc3\xa6gt p\xc3\xa5 at analysere sansernes funktion i samspilssituationer, da det er her, at funktionsneds\xc3\xa6ttelsen tr\xc3\xa6der tydeligst frem. Derudover er det n\xc3\xb8dvendigt at lave b\xc3\xa5de medicinske unders\xc3\xb8gelser og funktionelle udredninger.\n_START_SECTION_\nDiagnoser\n_START_PARAGRAPH_\nDer er mange forskellige \xc3\xa5rsager til medf\xc3\xb8dt d\xc3\xb8vblindhed. Blandt de knap 200 danskere, der har medf\xc3\xb8dt d\xc3\xb8vblindhed, er der fundet mere end 40 forskellige medicinske hoveddiagnoser, der ligger til grund for funktionsneds\xc3\xa6ttelsen._NEWLINE_Den mest udbredte \xc3\xa5rsag til medf\xc3\xb8dt d\xc3\xb8vblindhed er medf\xc3\xb8dt rubella syndrom (r\xc3\xb8de hunde-virus i det tidlige fosterstadie). D\xc3\xb8vblindf\xc3\xb8dte med rubella syndrom findes dog i dag ikke i b\xc3\xb8rnegruppen p\xc3\xa5 grund af et effektivt vaccinationsprogram mod r\xc3\xb8de hunde._NEWLINE_CHARGE syndrom, pr\xc3\xa6maturitet (tidlig f\xc3\xb8dsel) og cytomegalovirus er andre diagnoser, der har en vis udbredelse. Derudover er der en lang r\xc3\xa6kke sj\xc3\xa6ldne syndromer og enkelte andre vira, der er skyld i et enkelt eller to tilf\xc3\xa6lde af medf\xc3\xb8dt d\xc3\xb8vblindhed._NEWLINE_I mange tilf\xc3\xa6lde er det ikke kun syn og h\xc3\xb8relse, der ikke fungerer normalt. Nogle diagnoser indeb\xc3\xa6rer ogs\xc3\xa5 skader p\xc3\xa5 andre organer, hjerneafvigelser og nogle har et progredierende forl\xc3\xb8b, som kan resultere i et relativt kort livsforl\xc3\xb8b.\n_START_SECTION_\nAntal d\xc3\xb8vblindf\xc3\xb8dte i Danmark\n_START_PARAGRAPH_\nDanmark er det land i verden, hvor forekomsten af medf\xc3\xb8dt d\xc3\xb8vblindhed er unders\xc3\xb8gt grundigst. Alligevel er det vanskeligt at komme med et helt pr\xc3\xa6cist tal p\xc3\xa5, hvor mange mennesker i Danmark, der er d\xc3\xb8vblindf\xc3\xb8dte._NEWLINE_I 2004 blev der gennemf\xc3\xb8rt en kortl\xc3\xa6gningsunders\xc3\xb8gelse, hvor alle landets kommuner blev kontaktet med henblik p\xc3\xa5 at identificere alle tilf\xc3\xa6lde af medf\xc3\xb8dt d\xc3\xb8vblindhed i Danmark. Resultatet blev 180 tilf\xc3\xa6lde, men i nogle af landets st\xc3\xb8rste kommuner \xe2\x80\x93 blandt andet K\xc3\xb8benhavns Kommune \xe2\x80\x93 blev der fundet bem\xc3\xa6rkelsesv\xc3\xa6rdigt f\xc3\xa5 tilf\xc3\xa6lde. S\xc3\xa5 det reelle tal er sandsynligvis en smule h\xc3\xb8jere end 180.\n_START_SECTION_\nSpeciel tilrettel\xc3\xa6ggelse\n_START_PARAGRAPH_\nMennesker med medf\xc3\xb8dt d\xc3\xb8vblindhed har brug for speciel tilrettel\xc3\xa6ggelse i n\xc3\xa6sten alle livets aspekter._NEWLINE_Alt lige fra bolig over hj\xc3\xa6lpemidler til p\xc3\xa6dagogiske tiltag skal indrettes efter den enkeltes behov, hvis den d\xc3\xb8vblindf\xc3\xb8dte skal have mulighed for at skabe sig den bedst mulige livskvalitet og udvikling._NEWLINE_Behovene for specifikke tilpasninger af omgivelser og tilbud varierer meget inden for gruppen af d\xc3\xb8vblindf\xc3\xb8dte. De afh\xc3\xa6nger af flere forskellige forhold:_NEWLINE_\xe2\x80\xa2 graden af h\xc3\xb8re- og synsneds\xc3\xa6ttelse \xe2\x80\xa2 om d\xc3\xb8vblindheden er kombineret med andre funktionsneds\xc3\xa6ttelser \xe2\x80\xa2 om funktionsneds\xc3\xa6ttelsen er stabil eller progressiv.'